Solrød Strandkirke
Solrød Strandkirke er en kirke i Solrød Sogn, som ligger lige øst for Solrød Strand Station, ikke langt fra Køge Bugt mod øst. Kirken har ingen kirkegård i umiddelbar tilknytning og er i stedet omgivet af et grønt areal, mod vest en parkeringsplads.
Solrød Strandkirke er ikke den første på sin plads, men aflyste i stedet ved sin opførelse en trækirke, som var blevet opført til den voksende befolkning i lokalområdet i 1938.
Den nuværende kirke er opført i 1982 efter tegning af arkitekterne Niels Munk (1945-2022) og Keld Wohlert. Kirken, som er bygget af hvidkalkede mursten, består af en kirkesal mod øst, som er sammenbygget med menighedslokaler mod vest og sydvest. Centralt i anlægget, i vestenden af selve kirkerummet, rejser et klokketårn sig over anlægget. Udefra præges byggeriet særligt af det kobberbelagte tag, som falder til én side.
Indvendigt er kirkerummet indrettet med alteret ved sydvæggen, tæt ved det østre hjørne. Kirkens bænke er indrettet sådan, at der opsat seks rækker som kigger mod syd og ti rækker, som strækker sig vest på ind under orgelpulpituret, som kigger mod øst. Taget, som skråner mod syd, præger også indvendigt kirkerummet, hvor det er belagt med karakteristiske, bølgende plader, der oplyses indirekte med lys i sammenføjningerne.
Kirkens inventar er i enkel, moderne stil, med lys lilla, hvid og træfarve som gennemgående farvetema. Størstedelen af inventaret er lavet efter tegning af kirkens arkitekter, mens vægkorset over alteret er lavet af sølvsmeden Karen Strand, mens kunstneren Maj Winther står bag lysdekorationen ”Tro, håb og kærlighed” på østvæggen.